สังคมข่าวหุ้น
*Q3 เหนื่อยนะ
28 ก.ค. 2564

*Q3 เหนื่อยนะ
*กูรูมองตลาดหุ้นไทยไตรมาสที่ 3 ค่อนข้างเหนื่อย ประเด็นลบท่วมตลาดฯ โดยเฉพาะปัญหาโควิดระบาดหนักจนหมอเอาไม่อยู่แล้ว ขณะที่การฉีดวัคซีนไม่ทันสถานการณ์ ลามเข้าในคลัสเตอร์โรงงานอุตสาหกรรม ทำให้เป็นห่วงว่าสายการผลิตอาจต้องหยุดชะงัก บวกกับเฟดเตรียมปรับนโยบายการเงิน งานนี้บอกได้เลยว่าเล่นยากจริง ๆ แต่เชื่อว่าเริ่ม Q4 จะค่อย ๆ ดีขึ้น หลังวัคซีนทางเลือกเข้ามาล็อตใหญ่ ช่วงนี้แนะนำให้ทยอยเก็บหุ้นพื้นฐานดี ราคาย่อมเยาไว้ก่อน แนวรับ 1,530 จุด แนวต้าน 1,550 จุด
*XPG แบรนด์ “ระเฑียร” ขายดีจริง ๆ ราคาหุ้นวานนี้ (27 ก.ค.) พิสูจน์แล้ว แม้ว่าจะเกิดไดลูทจากเพิ่มทุน แต่หุ้นกลับวิ่งชนซิลลิ่ง ไม่ย่ออย่างที่คิด เพราะงานนี้การันตีด้วยเม็ดเงินเพิ่มทุนกว่า 7 พันล้านบาท ที่ผู้ถือหุ้นพร้อมใจกันใส่เข้ามา ด้วยความมั่นใจในฝีมือหมอระเฑียร จับตางบตั้งแต่ไตรมาสที่ 2 ดีวันดีคืนแน่นอน
*LOXLEY ปิดตำนานค่าโง่หวยออนไลน์ นานกว่า 10 ปี สู้กันมาหลายยกหลายศาลฯ ล่าสุดสำนักงานสลากฯ ยอมจ่ายแล้วตามคำสั่งศาลฯ งวดแรกเดือนสิงหาคมนี้ รับไปก่อน 1.6 พันล้านบาท ที่เหลือกองสลากฯ เจรจาขอทยอยจ่ายเป็นงวด อาศัยสัมพันธ์เก่าที่ดีแม้ว่าจะเป็นคู่กรณีแต่งานไม่เกี่ยว ล็อกซเล่ย์ยังคงรับงานกองสลากฯ อย่างต่อเนื่อง โดยเฉพาะงานโรงพิมพ์ที่ใช้บริการมานาน และยังมีลุ้นงานหวยออนไลน์ในอนาคตหากกองสลากฯ จะทำอีกด้วย
*ทรอปิคอลแคนนิ่ง (ประเทศไทย) (TC) ขยายเวลาหยุดสายการผลิตทั้งหมดชั่วคราวเพิ่มเติมอีกประมาณ 2 สัปดาห์ ตั้งแต่วันที่ 27 ก.ค. 2564 เป็นต้นไป หลังจากพบพนักงานสายการผลิตติดเชื้อไวรัสโควิด-19 และอยู่ในขั้นตอนการดำเนินการตามมาตรการ Bubble and seal ตามคำแนะนำของคณะกรรมการควบคุมโรคติดต่อจังหวัดสงขลา ซึ่งบริษัทคาคว่าจะส่งผลกระทบต่อรายได้ทั้งปีของบริษัทฯ ไม่เกิน 15%
*ภูมิรัฐ หวังปรีดาเลิศกุล ผู้อำนวยการฝ่ายไร่ กลุ่มบมจ.เกษตรไทย อินเตอร์เนชั่นแนล ชูการ์ คอร์ปอเรชั่น (KTIS) จับมือบริษัท รีคัลท์ (ประเทศไทย) จำกัด หรือ Ricult ซึ่งเป็นสตาร์ตอัพที่คิดค้นสร้างสรรค์แอปพลิเคชันที่ให้ข้อมูลที่จำเป็นสำหรับเกษตรกรในการวางแผนการเพาะปลูกอย่างแม่นยำ เพื่อเพิ่มปริมาณผลผลิตและประสิทธิภาพในการเพาะปลูกอ้อย
*อารยา คงสุนทร ประธานเจ้าหน้าที่บริหาร บริษัท ไวส์ โลจิสติกส์ จำกัด (มหาชน) หรือ WICE รับรางวัลบริษัทที่มีการจัดการดีที่สุดในประเทศไทย (Thailand’s Best Managed Companies 2021) จาก ดีลอยท์ ประเทศไทย (Deloitte Thailand) โดยประเมินด้านกลยุทธ์ นวัตกรรม วัฒนธรรมองค์กร และการเงิน แสดงถึงศักยภาพที่โดดเด่น ในการดำเนินธุรกิจท่ามกลางสถานการณ์การแพร่ระบาดของโควิด-19 ซึ่งเป็นการมอบรางวัลให้กับบริษัทชั้นนำในประเทศไทยครั้งแรก
*ธนาคารไทยพาณิชย์ ห่วงใยผู้ประกอบการรายย่อยในช่วงเวลาที่ยากลำบากจากปัญหาโควิดระบาด ล่าสุดนำเสนอสิทธิพิเศษสำหรับร้านค้าที่ใช้บริการแอปพลิเคชันแม่มณี รับฟรี ประกันภัยคุ้มครองความเสี่ยงภัยร้านค้า คุ้มครองสูงสุด 300,000 บาท นาน 6 เดือน ครอบคลุมทุกความเสี่ยง ได้แก่ อัคคีภัย, ภัยเนื่องจากน้ำ, โจรกรรม, ลักทรัพย์, อุบัติเหตุ และเงินชดเชยรายวัน โดยมีรายการรับชำระค่าสินค้าและ/หรือบริการ ตั้งแต่ 1 รายการขึ้นไป พร้อมสมัครสินเชื่อมณีทันใจและได้รับการอนุมัติวงเงินสินเชื่อจากธนาคาร ระหว่างวันที่ 15 ก.ค. 2564 ถึง 15 ต.ค. 2564 นี้
*ธานินทร์ พานิชชีวะ บอสใหญ่ บมจ.ทางยกระดับดอนเมือง หรือ DMT ร่วมปันน้ำใจ ให้สังคมไทย ด้วยการมอบเงินสนับสนุนการจัดซื้อเครื่องมือและอุปกรณ์ทางการแพทย์เพื่อช่วยเหลือผู้ป่วย COVID-19 ให้แก่ 3 รพ.ได้แก่ รพ.ทหารผ่านศึก รพ.ราชวิถี 2 และสถาบันธัญญารักษ์ซึ่งเป็นสถาบันรักษาและฟื้นฟูผู้ติดยาเสพติดนอกจากนี้ยังมอบหมายให้ทีมงานบริษัทฯ นำโน้ตบุ๊ก ไปมอบให้กับศูนย์ส่งเสริมสุขภาพเขตทุ่งสองห้องเพื่อให้บุคลากรทางการแพทย์นำไปใช้ดูแลผู้ป่วย home isolation รวมถึงร่วมสนับสนุนน้ำดื่มให้กับครัวหอการค้าไทย เพื่อบุคลากรทางการแพทย์และประชาชนที่มารับบริการฉีดวัคซีนในเขตกทม.